text: Flygtet drabsmand hentes hjem til Horsens fredag
  23 juli 2015 kl. 08.29
  Drabsmanden fra Horsens, vender snart hjem til sin fængselscelle igen.
  Den flygtede drabsmand fra Horsens, 25-årige Barzan Bahjat Khalil, vender snart hjem til sin fængselscelle igen, efter tre ugers ophold i Grækenland. Det skriver Horsens Folkeblad.
  Det oplyser vicepolitiinspektør Peter Thaysen fra Sydøstjyllands Politi til Horsens Folkeblad.
  - Vi sender folk ned efter ham i dag, så han kommer hjem imorgen. Hvor mange, vi sender, ønsker jeg ikke at oplyse, men udleveringen finder sted i lufthavnen i Athen, efter appelretten dernede har afsagt en kendelse om, at vi kan få ham, forklarer Peter Thaysen til avisen.
  Barzan Khalil flygtede fra psykiatrisk afdeling på Regionshospitalet i Horsens natten til tirsdag 30. juni, og fredag 3. juli dukkede han op på den danske ambassade i den græske hovedstad, da han manglede medicin.
  Han er sigtet for at have knivdræbt sin 28-årige storesøster Shinda Khalil i en lejlighed på Sønderbrogade i Horsens 29. december sidste år.
  Han blev anholdt kort efter drabet og erkendte straks, at han havde dræbt hende. Siden har han siddet varetægtsfængslet frem til flugten.
  